**II. SZERZŐDÉSTERVEZET**

###### Vállalkozási szerződés

Szerződő Felek

egyrészről

Név: **Budapest Főváros VII. kerület Erzsébetvárosi Polgármesteri Hivatal**

Cím: 1073 Budapest, Erzsébet krt. 6.

Levelezési címe: 1073 Budapest, Erzsébet krt. 6.

Képviseli: Dr. Gotthard Gábor jegyző

Számlavezető pénzintézete: OTP Bank Nyrt.

Számlaszáma: 11784009-15735708

Számlázási cím: 1073 Budapest, Erzsébet krt. 6.

Adószáma: 15507008-2-42

mint **megrendelő**

másrészről

Név: **PHARMA-PRESS Nyomdaipari Korlátolt Felelősségű Társaság**

Cím: 2094 Nagykovácsi,Templomkert u.8.

Képviseli: Fabók Dávid

Levelezési cím: 1037 Budapest, Vörösvári út 119-121.

Számlavezető pénzintézete: MKB Bank Zrt.

Számlaszáma: 10300002-20168056-00003285

Számlázási cím: 1037 Budapest, Vörösvári út 119-121.

Adószáma: 12013212-2-13

Statisztikai jelzőszáma: 12013212-1812-113-13

Cégbíróság: Budapest Környéki Törvényszék

Cégjegyzék száma: 13-09-069570

mint **vállalkozó**

között, az alábbi feltételekkel:

**PREAMBULUM**

A megrendelő mint ajánlatkérő hirdetmény közzététele nélküli közbeszerzési eljárást indított a közbeszerzésekről szóló 2015. évi CXLIII. törvény (a továbbiakban: Kbt.) 115. § (1) bekezdés alapján. A vállalkozó mint ajánlattevő az eljárásban a törvényes feltételeknek megfelelő érvényes ajánlatot nyújtott be, amely az eljárást megindító ajánlattételi felhívás szerinti értékelési szempont alapján a legalacsonyabb árat tartalmazó ajánlatként került kiválasztásra, és a megrendelő a vállalkozót nevezte meg az eljárás nyerteseként.

A Szerződő Felek rögzítik, hogy a szerződést a Kbt. 131. § (1) bekezdés rendelkezései alapján a fent hivatkozott közbeszerzési eljárásra tekintettel, annak részeként írják alá.

**1. A szerződés tárgya**

1.1. Erzsébetváros Önkormányzatának havonta megjelenő, ingyenes lapjának nyomdai kivitelezési feladatainak ellátása a 2018. márciusi lapszámtól 2019. decemberi lapszámig (20 lapszám). Az alkalmanként 42.000. példányban megjelenő lap főbb paraméterei:

Méret: 210\*280 mm

Terjedelem: 48 oldal

* ebből 28 oldal: 210\*280 mm
* egybefűzött melléklete 20 oldal: 190\*260 mm

Papírminőség: 80g/m2 Leipa Mag Plus Semigloss

Nyomás: 4+4 szín

Kötészet: irkatűzve (a 20 oldalas melléklet az újság közepébe a lapgerinchez fűzve, a lap aljához ütköztetve)

1.2. Jelen szerződés tárgya továbbá az elkészült lapszámok leszállítása jelen szerződés 3.2. pontjában szereplő teljesítési helyre.

**2. A szerződés hatályba lépése, időtartama, részhatáridők**

2.1. Jelen szerződés mindkét Szerződő Fél általi aláírását követő első munkanapon lép hatályba. A vállalkozó a feladatait a 2018. márciusi lapszámától köteles ellátni.

2.2. A szerződés időtartama: 22 hónap, melynek időtartama alatt 20 lapszámhoz kapcsolódó feladatokat kell ellátni, azaz jelen szerződés 2019. decemberi lapszám elkészültéig, illetve leszállításáig marad hatályban. 2018. és 2019. augusztusban lapszám nem jelenik meg.

2.3. A vállalkozónak a nyomdakész anyagok elektronikus átadását követően 2 munkanapon belül el kell készülnie a nyomdai feladatokkal és a kész lapszámokat le kell szállítania.

**3. A teljesítés helye**

3.1. A nyomdai munkák tekintetében a vállalkozó székhelye, illetve telephelye.

3.2. A lapszámok leszállításának helye: 1071 Budapest, Dembinszky u. 41.

**3. Szerződéses ár**

4.1. A vállalkozót jelen szerződésben szereplő feladatai teljesítéséért lapszámonként 3.150.000,- Ft + áfa, azaz Hárommillió-egyszázötvenezer forint + áfa díj illeti meg.

4.2. A szerződéses ár a vállalkozó által jelen szerződés alapján teljesítendő valamennyi szolgáltatás ellenértékét tartalmazza, beleértve a teljesítéssel összefüggő valamennyi költséget, díjat. A fenti díjon túlmenően semmilyen jogcímen nem jogosult a megrendelőtől további díj- vagy költségtérítés igénylésére.

4.3. A felek abban is megállapodnak, hogy a szerződéses árat utólagosan az inflációra vagy a forint árfolyamának változására figyelemmel nem módosítják.

4.4. A számlázás, az elszámolás és kifizetés pénzneme magyar forint.

4.5. A vállalkozó nem fizet, illetve számol el a szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek a vállalkozó adóköteles jövedelmének csökkentésére alkalmasak.

**5. Fizetési feltételek**

5.1. A megrendelő előleget nem biztosít, a vállalkozó havonta, a megjelent lapszámokhoz kapcsolódva nyújthat be számlát. (A vállalkozó 2018. és 2019. augusztus hónap tekintetében számla benyújtására nem jogosult.)

5.2. A számlához minden esetben csatolnia kell megrendelő jelen szerződés 13.1. pontjában meghatározott képviselője által a Kbt. 135. § (1) bekezdés szerint aláírt teljesítésigazolást. A fenti dokumentum nélkül a számla nem fogadható be és nem fizethető ki.

5.3. A számlát 1 (egy) példányban kell benyújtani. A vállalkozó a számla kiállításakor az irányadó jogszabályok szerint köteles eljárni.

5.4. A megrendelő jogosult a benyújtott számlát felülvizsgálni. Ha a megrendelő részéről kifogás merül fel a benyújtott számlával összefüggésben, úgy a megrendelő köteles a kifogásolt számlát 10 napon belül visszajuttatni a vállalkozóhoz.

5.5. A fenti hiánypótlás miatti késedelmes fizetésből eredő kártérítési, kártalanítási vagy késedelmi kamatfizetési kötelezettség nem terheli sem a megrendelőt.

5.6. A számla kifizetése a Polgári Törvénykönyvről szóló 2013. évi V. törvény (a továbbiakban: Ptk.) 6:130. § (1)-(2) bekezdésére tekintettel a számla kézhezvételétől számított 30 napos fizetési határidővel történik.

5.7. Számla kifizetésére csak akkor kerül sor, ha a vállalkozó bemutat, átad vagy megküld a megrendelőnek a terhelés időpontjától számított 30 napnál nem régebbi nemlegesnek minősülő együttes adóigazolást, vagy arról értesíti a megrendelőt, hogy a kifizetés időpontjában szerepel a köztartozásmentes adózói adatbázisban. Amennyiben az együttes adóigazolás köztartozást mutat, az azt követő eljárásra az adózás rendjéről szóló 2003. évi XCII. törvény (a továbbiakban: Art.) 36/A. § (6) bekezdésére tekintettel a 36/A. § (3)-(4) bekezdése az irányadó.

5.8. A számla összegének a megrendelő általi késedelmes kiegyenlítése esetén megrendelő a Ptk. 6:155. § (1) bekezdése szerinti késedelmi kamatot köteles megfizetni a vállalkozónak.

**6. A felek jogai és kötelességei**

6.1. A vállalkozó kijelenti, hogy a feladatok elvégzéséhez szükséges szakértelemmel rendelkezik, jelen szerződés tárgyát képező feladatokat elvállalja, azokat jelen szerződésben foglalt minőségben és szavatossági kötelezettséggel elkészíti.

6.2. Vállalkozó jelen szerződésben meghatározott feladatait a megrendelő érdekében, annak utasításait figyelembe véve, fokozott gondossággal, szakmai hozzáértéssel, hiánytalanul köteles teljesíteni.

6.3. A felek a szerződés teljesítése során fokozottan együttműködni kötelesek. Ennek keretében a felek kötelesek egymást írásban értesíteni mindazon körülményekről, amelyek a szerződésben vállalt kölcsönös kötelezettségekből kifolyólag a teljesítést érintik.

6.4. Ha a szerződés teljesítése során bármikor a vállalkozó olyan feltételekkel találkozik, melyek akadályozzák a teljesítést, a megrendelőt azonnal írásban értesítenie. Az értesítés elmaradása vagy késedelmes közlés esetén annak minden következményét a vállalkozó viseli.

6.5. A felek megállapodnak, hogy a szerződés teljesítése során elsődlegesen írásban (e-mail, telefax, levél) kommunikálnak egymással.

6.6. A vállalkozó, illetőleg alvállalkozója köteles lehetőséget biztosítani a megrendelő képviselőjének, kapcsolattartójának, hogy a nyomdai anyag nyomtatásának indításakor személyes megjelenésére, illetve arra, hogy az első íveken ellenőrizhesse az anyagminőséget, a színhelyességet, stb.

6.7. Megrendelő jogosult a szerződés teljesítését figyelemmel kísérni, ellenőrizni. Kérésére a vállalkozó köteles rendelkezésre állni, a menet közben elkészült dokumentumokat bemutatni.

6.8. A nyomdai kivitelezés elvégzése után a vállalkozó a nyomdai anyagokat köteles olyan csomagolásban leszállítani, amely lehetővé teszi, hogy a megrendelő a termékeket mind mennyiségi, mid minőségi szempontból könnyedén ellenőrizhesse.

6.9. Megrendelő a mennyiségi átvételt szúrópróbaszerűen hajtja végre. A megrendelő a szállítási egységekből csak egy találomra kiválasztottat vizsgál meg.

6.10. A mennyiségi átadás-átvétel során a megrendelő mennyiségi hiányt nem fogad el. Amennyiben a vállalkozó az adott kiadvány tekintetében előírt mennyiségnél kevesebbet szállít le, a megrendelő hibás teljesítési kötbérre jogosult.

6.11. A minőségi átadás-átvétel során a megrendelő a mennyiségi átvétel során felbontott szállítási egységekből legalább 5 db-ot vizsgál meg.

6.12. Megrendelő csak olyan teljesítést fogad el, amely esetében az 5 db megvizsgált nyomdai anyag mindegyike megegyezik a megrendelő által korábban elfogadott anyaggal (tervvel). Megrendelő különösen nem fogadja el az olyan tejesítést, melyben a színhűség nem megfelelő, a nyomdai munka homályos, szellemképes (eláll a passzé).

6.13. Ha a megrendelő eltérést tapasztal, a vállalkozó köteles a saját költségén szétválogatni az átadott anyaggal megegyező és eltérő példányokat. Az eltérő példányok mennyiségét a vállalkozónak újból le kell gyártania az átadott anyagnak megfelelően. Ennek teljesítésére a megrendelő póthatáridőt állapít meg. Erre az időszakra a megrendelőt hibás teljesítési kötbér illeti meg.

6.14. Az újbóli szállítás esetén az átadás-átvételi eljárás a fentiek szerint zajlik le.

6.15. Megrendelő az adott nyomdaipari anyagra akkor adja ki a teljesítésigazolást, ha a termékkel kapcsolatban mennyiségi, illetve minőségi kifogás nem merült fel, vagy ilyen esetben a vállalkozó a hiányt, illetve a kifogást megfelelően pótolta, illetve a hibákat kijavította.

6.16. A vállalkozó legkésőbb a szerződés megkötésének időpontjában köteles a megrendelőnek valamennyi olyan alvállalkozót bejelenteni, amely részt vesz a szerződés teljesítésében, és – ha a megelőző közbeszerzési eljárásban az adott alvállalkozót még nem nevezte meg – a bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt. A vállalkozó a szerződés teljesítésének időtartama alatt köteles a megrendelőnek minden további, a teljesítésbe bevonni kívánt alvállalkozót előzetesen bejelenteni, és a bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt.

6.17. Az alvállalkozói teljesítés összesített aránya nem haladhatja meg a vállalkozó saját teljesítésének arányát.

6.18. A vállalkozó személye kizárólag a Kbt. 139. § (1) bekezdésében foglaltak alapján változhat meg.

6.19. A vállalkozó a szerződés teljesítése során a tudomására jutott adatot, információt csak jelen szerződés keretei között használhatja fel, a szerződés megszűnését követően ezen adatokat, információkat köteles adathordozóiról törölni, illetve megsemmisíteni. Ezen törlési kötelezettség alól a vállalkozó annyiban mentesül, amennyiben az átadott adat, illetve információ ahhoz szükséges, hogy a vállalkozó helytállási kötelezettségét teljesíteni tudja, illetve hogy bizonyíthassa, miszerint teljesítése megfelel jelen szerződésben kikötött tulajdonságoknak.

6.20. A vállalkozó vállalja, hogy szerződés teljesítésének teljes időtartama alatt tulajdonosi szerkezetét a megrendelő számára megismerhetővé teszi és a Kbt. 143. § (3) bekezdés szerinti ügyletekről a megrendelőt haladéktalanul értesíti.

6.21. A vállalkozó a jelen szerződés mellékletét képező külön nyilatkozat aláírásával kijelenti, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül, melynek változásáról a vállalkozó köteles haladéktalanul a megrendelőt írásban értesíteni.

**7. Szerződésszegés**

7.1. Szerződésszegésnek minősül minden olyan magatartás vagy mulasztás, amelynek során bármelyik fél jog- szabály, illetve a szerződés alapján őt terhelő bármely kötelezettségének teljesítését elmulasztja.

7.2. Amennyiben a vállalkozó a szerződést megszegi, kötbér és kártérítési felelősséggel tartozik, kivéve, ha bizonyítja, hogy a szerződés teljesítése során úgy járt el, ahogy az a gazdálkodó szervezettől az adott esetben elvárható.

7.3. A fenti szerződésszegés következményei alól nem mentesít az a körülmény, hogy a szerződésszegést a vállalkozó, mint gazdálkodó szervezet irányítására, felügyeletére jogosult szerv intézkedése okozza.

7.4. Késedelmi kötbérre jogosult a megrendelő, ha a vállalkozó 2.3. pontjában meghatározott teljesítési határidőt neki felróhatóan elmulasztja. A késedelmi kötbér mértéke: a késedelemmel érintett naptári naponként 300.000.- Ft.

7.5. A megrendelő hibás teljesítési kötbérre jogosult jelen szerződés 6.10. és 6.13. pontjában foglalt esetekben. A hibás teljesítési kötbér mértéke megegyezik a késedelmi kötbér mértékével, azaz naptári naponta 300.000.- Ft.

7.6. A szerződés a vállalkozónak felróható okból nem teljesítése esetén a megrendelő 5.000.000. Ft meghiúsulási kötbérre jogosult. A szerződő felek nem teljesítés alatt a következőket értik: a teljesítés lehetetlenné válása, a szerződés meghiúsulása, illetőleg a szerződés teljesítésének a vállalkozó által történő megtagadása. Amennyiben a megrendelő jelen szerződés 11.4. pontja alapján a szerződést felmondja, szintén jogosult a meghiúsulási kötbérre. A megrendelőt jelen szerződés 11.5. pontjában meghatározott esetekben is megilleti a meghiúsulási kötbér.

7.7. A megrendelő fenntartja a jogát, hogy a kötbért meghaladó kárát a vállalkozóval szemben érvényesítse.

7.8. Megrendelő kötbér kiszabása esetén számlát állít ki, melyet a vállalkozó köteles annak kézhez vételétől számított 30 napon belül megfizetni.

**8. Vis maior**

8.1. Vis maior-on a felek ellenőrzési képességét meghaladó körülményeket kell érteni, be-leértve, de nem kizárólagosan, az alábbiakat:

* akár megüzent, akár meg nem üzent háború és ellenségeskedés, megszállás, idegen ellenség akciói, mozgósítás, rekvirálás vagy embargó,
* nukleáris üzemanyagból, vagy a nukleáris anyag lebomlásából keletkező nukleáris hulladékból származó ionizáló sugárzás vagy radioaktív szennyeződés, vagy radioaktív mérgező robbanás, vagy egyéb veszélyes tulajdonság a robbanásveszélyes nukleáris üzemekben vagy azok nukleáris részlegeiben,
* lázadás, forradalom, felkelés, katonai vagy bitorló hatalomátvétel, polgárháború,
* zendülés, tüntetés vagy rendzavarás, kivéve, ha az kizárólag a vállalkozó alkalmazottaira terjed ki
* természeti katasztrófa.

8.2. Ha bármelyik fél úgy véli, hogy vis maior következett be, s ez akadályozza a kötelezettségeinek végrehajtásában, azonnal köteles írásban (elsősorban faxon) értesíteni a másik felet, s közölni vele az esemény körülményeit, okát és feltehetően várható időtartamát.

8.3. Ha vis maior körülmény bekövetkezett, mindkét fél, de különösen a vállalkozó köteles törekedni a szerződésből eredő kötelezettségeinek folytatólagos teljesítésére, amennyire az ésszerűen elképzelhető.

**9. Szerződésmódosítás**

9.1. A szerződést mindkét fél belegyezésével, kizárólag a Kbt. 141. §-ban foglaltak alapján írásban lehet módosítani.

9.2. Nem minősül a szerződés módosításának a felek nyilvántartott adataiban, így különösen a székhelyében, képviselőiben, bankszámla számában, adószámában, továbbá jelen szerződésben meghatározott képviselői személyében bekövetkező változás. Az említett változásokról az érintett fél a másik felet – az eset körülményeitől függően – vagy előzetesen írásban 10 napos határidővel vagy a változás bekövetkezését (bejegyzését) követő 8 napon belül köteles értesíteni.

**10. Érvényesség, részleges érvénytelenség**

Amennyiben jelen szerződés egy rendelkezése teljes egészében vagy részben érvénytelen lenne vagy érvénytelenné válna, a szerződés érvényessége egyebekben azonban fennmarad, kivéve, ha e rész nélkül a felek a szerződést nem kötötték volna meg.

**11. A szerződés megszűnése**

11.1. Jelen szerződés megszűnik a szerződés időbeli hatályának lejártával.

11.2. A fentieken túl a szerződés közös megegyezéssel bármikor megszüntethető.

11.3. A szerződés 10.1. és 10.2. pontja szerinti megszűnésén túlmenően a Szerződő Felek a szerződést azonnali hatállyal, egyoldalú jognyilatkozattal is megszüntethetik, ha

* az EUMSZ 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a szerződés nem semmis;
* feltétlenül szükséges a szerződés olyan lényeges módosítása, amely esetében a Kbt. 141. § alapján új közbeszerzési eljárást kell lefolytatni.

11.4. A megrendelő jogosult a szerződést azonnali hatállyal, egyoldalú jognyilatkozattal is megszüntetni, ha

* a szerződés megkötését követően jut a megrendelő tudomására, hogy a vállalkozó tekintetében a közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból;
* a vállalkozó nem biztosítja a Kbt. 138. §-ban foglaltak betartását, vagy a vállalkozóként szerződő fél személyében érvényesen olyan jogutódlás következett be, amely nem felel meg a Kbt. 139. §-ban foglaltaknak,
* a vállalkozó nem minősül a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek,
* ha a vállalkozó késedelme bármely lapszám tekintetében meghaladja az 2 naptári napot;
* ha a hibás teljesítési kötbérként a megrendelőt megillető összeg eléri a 20 lapszám alapján kiszámított teljes nettó szerződéses ár 10%-át;
* bírósági döntés szerint a vállalkozó csődeljárása során a hitelezőkkel nem jön létre egyezség;
* a vállalkozó az illetékes bíróságnál saját maga ellen felszámolási eljárás megindítását kéri a vonatkozó jogszabályok alapján;
* a másik fél fizetésképtelenségét a bíróság a vonatkozó jogszabályok alapján megállapítja;
* a vállalkozó végelszámolását az erre jogosult szerv elhatározza.

11.5. A megrendelő a Kbt. 143. § (3) bekezdése alapján jogosult és egyben köteles a szerződést felmondani – ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon – ha

* a vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés kb) alpontjában meghatározott valamely feltétel,
* a vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés kb) alpontjában meghatározott valamely feltétel.

**12. Alkalmazandó jog**

Jelen szerződést Magyarország jogrendje szerint kell értelmezni. A szerződésben nem szabályozott kérdésekben elsősorban a következő jogszabályokat kell figyelembe venni:

* a Ptk.,
* a Kbt.

**13. Eljárás jogvita esetén**

Jelen szerződés végrehajtásával kapcsolatos minden vitás kérdést a felek békés úton kísérelnek megoldani. A békés úton nem rendezhető vitás kérdések eldöntésére a szerződő felek a Fővárosi Törvényszék kizárólagos illetékességét kötik ki.

**14. A megrendelő részéről a teljesítésigazolás kiállítására jogosult személy, illetve a vállalkozó kapcsolattartója**

14.1. Megrendelő részéről a teljesítésigazolás kiállítására jogosult személy:

Név: dr. Hajdu Kitti

Tel: 06 30 334 8351

14.2. Vállalkozó kapcsolattartója:

Név: Gyulai László

Tel: 06-30-992-6810

**15. Egyéb**

14.1. Jelen szerződés közbeszerzési eljárás lefolytatása után jött létre, mely eljárás szolgáltatás megrendelésére irányult.

14.2. A következő dokumentumok a szerződés elválaszthatatlan részét képezik és ezzel együtt kezelendők:

* az eljárást megindító ajánlattételi felhívás,
* közbeszerzési dokumentumok,
* a vállalkozó ajánlata.

14.3. A fenti dokumentumok és a szerződés egymást elválaszthatatlanul értelmezik, azaz amennyiben a jelen szerződés és a fenti dokumentumok tartalma között ellentmondás van, akkor a jelen szerződés az irányadó. A jelen szerződésben nem érintett kérdésekben – amennyiben azokra vonatkozóan a felsorolt dokumentumok tartalmaznak rendelkezéseket – a felsorolt dokumentumokban foglaltak érvényesülnek. A tartalmuk közötti ellentmondás esetén a dokumentumok felsorolásuk sorrendjében irányadók.

14.4. Jelen szerződés 5 db egymással szó szerint megegyező példányban készült. A szerződés 3 db eredeti példánya a megrendelő és 2 eredeti példánya pedig a vállalkozót illeti meg.

14.5. Alulírott felek a jelen szerződést akaratukkal megegyezőnek találták, és jóváhagyólag aláírták.

Budapest, 2018. ………………………….

|  |  |
| --- | --- |
| ……………………………………..  **Budapest Főváros VII. ker. Erzsébetvárosi Polgármesteri Hivatal**  Dr. Gotthard Gábor  Jegyző  Megrendelő | …………………………………………  **PHARMA-PRESS Nyomdaipari Korlátolt Felelősségű Társaság**  Fabók Dávid  Vállalkozó |

Pénzügyi ellenjegyzés:

………………………………………….

Fitosné Zemanovics Zsuzsanna

Pénzügyi Iroda vezetője